Illemszabályok vendégségben:

Sok mindenre figyelni kell, hiszen a látogatásnak is, mint mindennek, megvannak a maga illemszabályai, amiket ha megszeg az ember, könnyen modortalannak gondolhatják.

Sohasem szabad üres kézzel érkezni a házhoz, ahova meghívtak, de az sem mindegy, hogy mit viszel: egy kicsit mindig személyre szólóan kell kiválasztani az ajándékot, de túlzásba sem szabad esni.

Az ember, társas lény, ezért szívesen látogatja meg rokonait, barátait, ismerőseit. Nem könnyű azonban a vendég és a házigazda szerepek egyike sem. Ha jól belegondolunk, mennyi mindenre kell odafigyelni vendégfogadáskor és vendégként is.

A vendégeskedés a meghívással kezdődik. A legtöbb esetben valamilyen ünnepi alkalommal hívjuk össze rokonainkat, barátainkat, ismerőseinket.

Legfőbb célja a vendégeskedésnek a közösen kellemesen eltöltött idő. Az ételek és italok hangulatosabbá tehetik az együtt töltött időt, de nem főszereplők.

A vacsorameghívás történhet szóban, vagy telefonon. Lehetőleg nem aznap, vagy előző nap, hanem az esemény előtt legalább egy héttel, hogy a leendő vendégek is tudják az idejüket beosztani. Ha semmiképpen nem érünk rá illendő ezt jelezni, vagy már a meghíváskor, vagy az esemény előtt jóval. Helytelen a vacsora előtt egy órával odatelefonálni, hogy nem tudunk menni, mert a vendéglátókat kellemetlen helyzetbe hozzuk.

Nyomtatott meghívót csak kivételes alkalmakra csináltassunk.

Házaspárokat, jegyespárokat együtt illik meghívni. Ha nőtlenek és hajadonok is vannak a társaságban, akkor lehetőleg egyenlő számban illik őket meghívni.

Az öltözködést mindenkinek a ruhatára szabja meg. Ha kétségeink vannak azt illetően, hogy mit vegyünk fel, nyugodtan megkérdezhetjük a házigazdát. A vendégség nem divatbemutató.

A vendégek megérkezése előtt a vendéglátók ünnepi öltözetet vesznek, bármilyen sok előkészülettel jár a fogadás. A "kiöltözött" vendéglátónak nem illik papucsban fogadni a vendéget.

A vendégeket mindig a házigazda fogadja. Ez nem azt jelenti, hogy minden csengőszóra felpattan és rohan ajtót nyitni. Ebben segítségére lehet a család egy nagyobb gyermeke, aki kinyitja az ajtót. Ekkor a család a szobában fogadja a vendégeket. Ha ismeretlen érkezik, a házigazda bemutatja. A házigazda nem ül le addig az asztalhoz, amíg valamennyi vendég nem foglalt helyet.

Aki vendégségbe megy, legyen tekintettel másokra is, ne várakoztasson senkit, legyen pontos.

Amikor megérkezünk először a háziakat és azok hozzátartozóit illik köszönteni. Ha nagyon sok a vendég nem kell mindenkit külön köszönteni, egy meghajlással üdvözölhetjük a vendégsereget.

A háziasszonyok feladata a sütemények kínálása, a tányérok elhelyezése, a kapott virágok vízbetevése, a vendégek asztalhoz invitálása...stb.

A vendéglátók minden vendégükkel váltsanak néhány szót. Mindenütt legyenek ott, segítsenek a megakadt beszélgetések továbblendítésén.

A távozáskor a házigazda feladata a vendégek kabátjának a felsegítése. A vendégeket az ajtóig szokás kísérni. Ekkor a vendégek maguk nyitnak ajtót. Ha egyszer elindultunk menjünk is, ne az előszobában jusson eszünkbe, hogy valami fontosat meg kellene még beszélnünk.

Még néhány hasznos tanács:

* Az első látogatás mindig legyen rövid és ünnepélyes.
* Ha ünnepi meghívásról van szó, vigyünk magunkkal virágot.
* Ne feledkezzünk ott a vendégség végén.
* Ne lepjük meg váratlanul barátainkat, ismerőseinket a nap bármely szakában.